
PARLAMENTUL ROMÂNIEI

CAMERA DEPUTAȚILOR

COMISIA PENTRU ÎNVĂȚĂMÂNT,

ȘTIINȚĂ, TINERET ȘI SPORT

București, 13 mai 2020
Nr.4C-11/169
RAPORT 
asupra proiectului de Lege privind aprobarea Ordonanței de urgență a Guvernului nr.58/2020 privind 
luarea unor măsuri pentru buna funcționare a sistemului de învățământ 

(PLx. 239/2020)
1. În baza prevederilor art. 94 și 115 alin. (3) din Regulamentul Camerei Deputaților, republicat, cu adresa nr. PLx.239 din 6 mai 2020, Comisia pentru învățământ, știință, tineret și sport a primit spre dezbatere, în fond, proiectul de Lege privind aprobarea Ordonanței de urgență a Guvernului nr.58/2020 privind luarea unor măsuri pentru buna funcționare a sistemului de învățământ.
Pentru întocmirea raportului, Comisia a analizat avizul favorabil al Comisiei pentru tehnologia informației și comunicațiilor,  avizul negativ al Comisiei pentru drepturile omului, culte și problemele minorităților naționale, avizul favorabil al Consiliul Legislativ nr. 384/27.04.2020.
Proiectul de ordonanță are ca obiect stabilirea unor măsuri privind buna funcționare a sistemului de învățământ pentru asigurarea continuității procesului de învățământ pe durata stării de urgență și până la “eliminarea restricțiilor privind adunările publice”, astfel încât, inclusiv pentru formele de învățământ cu frecvență redusă, procesul de învățământ să se poată realiza și în modul on-line. Totodată, se preconizează instituirea unor reglementări speciale referitoare la examenul național de definitivare în învățământ sesiunea 2020, precum și la modalitatea de susținere a probelor pentru obținerea gradelor didactice în anul 2020.
      
2. În funcție de obiectul și conținutul său, proiectul de lege face parte din categoria legilor organice, potrivit prevederilor art. 73 din Constituția României, republicată.


La lucrările Comisiei au fost prezenți un număr de 21 deputați, din totalul de 25 membri ai Comisiei.

În baza prevederilor art. 54 și 55 din Regulamentul Camerei Deputaților, republicat, la dezbaterea proiectului de lege a participat ca invitat doamna Ioana Lazăr - secretar general în cadrul Ministerului Educației și Cercetării.  

3. Potrivit prevederilor art. 75 alin. (1) din Constituția României, republicată, și ale art.92 alin.(8) din Regulamentul Camerei Deputaților, republicat, Camera Deputaților este primă Cameră sesizată.

4. În urma dezbaterii, în ședința din data de 12 mai 2020, Comisia, cu unanimitatea voturilor celor prezenți, a propus adoptarea unui raport de adoptare în forma prezentată de inițiator. 

